Anno Domini millesimo quadringentesimo septuagesimo, quartadecima die mensis septembris apud Cistercium, statuta sunt haec in eiusdem Ordinis Cisterciensis Capitulo generali. ORATIONES 1.   Pro beatissimo ac sanctissimo Domino nostro Domino Paulo, divina Providentia Papa moderno, necnon… *etc. ut in anno* 1458. 2.   Praeterea pro christianissimo… *etc.* … ac etiam pro illustrissimo principe domino Carolo, Dei gratia duce Burgundiae… *etc. ut in anno* 1461. 3.   Insuper pro burgensibus … *etc. ut in anno* 1449. 4.   Ceterum pro pace … *etc. ut in anno* 1449. 5.   Postremo pro felicis… *etc.* … et praesertim pro domino Philippo, duce Burgundiae ultime defuncto… *etc. ut in anno* 1449. [DIFFINITIO] GENERALIS 6.   Cum Ordo noster … *etc.* contributionem novem millium florenorum … *etc. ut in anno* 1449. ELECTIONUM CONFIRMATIONES 7.   Electionem, promotionem et installationem de persona fratris Symonis Viriti, religiosi monasterii Pontigniaci, ad dignitatem abbatialem monasterii de Rigniaco, per abbatem Caroliloci, s. th. pr., commissarium domini Claraevallis, s. th. pr., ipsius monasterii de Rigniaco immediate patris abbatis factas, prout… *etc.* approbat. 8.   Ad idem, pro fratre Iacobo Bertini, monasterii de Fonteneto professo, ad dignitatem abbatialem monasterii Beatae Mariae de Requie, alias de Marcilleyo factum per abbatem dicti monasterii de Fonteneto, ipsius monasterii de Marcilleyo immediatum patrem abbatem. 9.   Ad idem, pro fratre Servatio, monasterii de Lukna, alias Wangrowiensis, ad dignitatem abbatialem eiusdem monasterii, per abbatem de Paradiso, commissarium abbatis Claraetumbae, visitatorem et reformatorem totius Poloniae, per dominum Cistercii et Capitulum generale specialiter deputatum, cum potestate subdelegandi. 10.   Ad idem, pro sorore Blasia de Monclar, professa monasterii monialium Elnensis, alias Nonenca, ad dignitatem abbatialem monasterii Luminis Dei, per resignationem sororis Ioannae de Bili in manibus abbatis de Ardorello commissarium Ordinis factam. 11.   Ad idem, pro fratre Ioanne Plemolis, monasterii de Calercio professi, iam alias de Clariana, per abbatem monasterii de Ardorello, ipsius monasterii immediate patrem abbatem. 12.   Ad idem, pro fratre Ioanne le Sel, s. th. pr., ad dignitatem abbatialem in monasterio Vallis Beatae Mariae, per permutationem prioratus de Masuris, ex ordinatione domini Cisterciensis, s. th. pr. 13.   Ad idem, pro fratre Iacobo Crucifix, monasterii de Longovillari professo, ad dignitatem abbatialem monasterii de Valloliis, per abbatem Caroliloci, s. th. pr., domini Cistercii commissarium promoto, etc. 14.   Ad idem, pro fratre Nicolao, monasterii de Alba dominorum professo, ad dignitatem abbatialem eiusdem monasterii vacantis per resignationem fratris Ioannis novissimi abbatis, factam per abbatem monasterii de Novocastro, ipsius monasterii de Alba patrem abbatem. 15.   Ad idem, pro fratre Antonio Schorteo, monasterii Veteris cellae, ad dignitatem abbatialem eiusdem monasterii, per electionem canonice factam, per abbatem de Porta ipsius immediatum patrem abbatem. 16.   Provisionem, promotionem, institutionem et installationem de persona fratris Claudii de Dintavilla, monasterii de Rigniaco nuper abbatis, ad dignitatem abbatialem monasterii de Firmitate super Gronam, per dominum Cistercii, s. th. pr., patrem abbatem immediatum tamquam rite et canonice iure providendi sibi devoluto factas, et irritationem, cassationem et annullationem cuiusdam abusivae et indebitae postulationis contra papalia et nostri Ordinis statuta, absque licentia et praesidente debitis per religiosos dicti monasterii Firmitatis de persona fratris Ioannis de Tholosan [Thoulosan ] nigri monachi, et in Ordine nostro non professi, factae, prout in decreto… approbat… solemnitatum consuetarum omissionum, si quae omissae fuerint, aliarumque circumstantiarum defectus, in plenaria Ordinis potestate supplendo. 17.   Promotionem, provisionem, institutionem et installationem fratris Iacobi Crucifix, nuper religiosi professi et prioris monasterii Sanctae Mariae de Valloliis, per abbatem Caroliloci, s. th. pr., commissarium domini Cisterciensis, s. th. pr., patris abbatis immediati eiusdem monasterii, per cassationem et irritationem electionis vitiosae de persona fratris Ioseph Lemotier ad hoc inhabilis, et sententiam venerabilium abbatum de Regalimonte et de Theoloco, s. th. pr., per eumdem dominum Cisterciensem propter hoc ob appellationem per eosdem de Valloliis super hoc emissam, factam et datam, prout in decreto dicti de Caroliloco, et sententia eorumdem de Regalimonte et de Theoloco commissariorum praedictorum, quibus haec praesens diffinitio annectitur plenius continetur, secundum sui formam et tenorem praesens generale Capitulum ratificat, approbat et confirmat, praefatis eiusdem monasterii de Valloliis religiosis, in virtute sanctae obedientiae et sub excommunicationis latae sententiae poena praecipiendo, quatinus omnibus mora et dissimulatione semotis, ipsi abbati in omnibus humiliter et devote pareant et obediant, tamquam suo pastori, prout in dictis decretis et sententia ipsis praecipiendo mandatur et iniungitur. 18.   Capitulum generale utilitatem et sublevamen monasteriorum Ordinis nostri in regno Ungariae consistentium, per insignes et in litteris doctos cordialiter desiderans, percipiensque regiam sublimitatem in dicto regno id appetere, et nuper de laudabili vita, maturisque moribus, necnon litterarum sufficientia dilecti filii, fratris Francisci Enkanitani, per litteras regias sufficienter informatum, praefatum fratrem Franciscum Enkanitani in monasterio Pelisiensi postulatum, et in abbatem dicti monasterii Pelisiensis promotum et ordinatum, ad Dei laudem ipsiusque monasterii in utroque regimine sublevamen et reparationem, idem Capitulum generale dictum fratrem Franciscum, sic per religiosos praefati monasterii postulatum, in abbatem et pastorem ipsius monasterii Pelisiensis confirmat, ratificat et approbat, salvis prius in omnibus apostolicis, nostrique dicti Ordinis salubribus statutis, et post ipsius in novitiatu probationem, ab aliquo nostri Ordinis abbate munus benedictionis, habitumque nostrae religionis suscipiat. 19.   Noverint universi praesentem diffinitionem inspecturi, quod cum ultima die mensis novembris anno Domini 1469, per obitum sororis Ysabellae de Gayan, monasterii de Casuis eiusdem Cisterciensis Ordinis, Oscensis dioecesis, abbatissa et pastrice fuisset destitutum, ipsa die in eodem monasterio abbas Sanctae Fidis commissarius abbatis Morimundi, patris abbatis immediati eiusdem monasterii de Casuis, ac totius Capituli generalis, veniens, solemnitates omnes ad debitam et canonicam electionem requisitas fecerit et observaverit, et a personis regularibus eiusdem monasterii de Casuis fieri et observari procuraverit, secundum eiusdem Ordinis canonica instituta, in ipsaque electione ea die facta et celebrata, soror Catharina Roys, religiosa expresse professa eiusdem monasterii de Casuis habuerit quinque voces, soror vero Guillerma de Guerrea eiusdem monasterii de Casuis professa habuerit tantum quatuor electionis voces, secunda vero die mensis decembris eiusdem anni sororem Elyonorem Azuar, etiam eiusdem monasterii professam, quae sufficienter ad diem praemissae electionis vocata non venit, nec comparuit, praefatus commissarius abbas Sanctae Fidis in capitulo per eum congregato, coram omnibus ad eligendum admiserit, admissamque vocem suae electionis eidem sorori Guillermae dedit, sexta insuper eiusdem mensis et anni praefata soror Guillerma in eodem loco capitulari existens de licentia praefati commissarii et illarum quinque sororum, quae ipsam sororem Guillermam in abbatissam eiusdem monasterii de Casuis elegerant missas voces suae electionis in sororem Beatricem Cerdam, professam monasterii de Tresonares, eiusdem Ordinis, transtulerit, et quantum poterat, dederit, unamque aliarum monialium eiusdem monasterii de Casuis, quae in dicta electione unam vocem habuerat, illam vocem sorori Beatrici tunc palam contulerat et dederit, et illico absque consilio et matura deliberatione post huiusmodi translationem vocum in praefatam sororem Beatricem, praelibatus commissarius translationem illam et voces translatas approbando confirmaverit, de qua quidem confirmatione et institutione dictae sororis Beatricis sic factis, praefata soror Catharina se sentiens gravatam illico appellavit, causas suae appellationis scriptis eidem commissario exhibendo ; tandem praefatus commissarius super isto negotio plenius informatus, sciensque dictam Guillermam per debitam informationem minime esse habilem ad eligendum tam active quam passive, propter certos casus in ea repertos, quare nec posse alteri quodcumque ius super dicta electione conferre dictam suam sententiam, et errorem suum in quo ignorante ceciderat, ut ipse fatetur, humiliter confitendo et corrigendo cassaverit, irritaverit, et annullaverit, ipsamque Catharinam, utpote a saniori et maiori parte conventus electam, tamquam idoneam et ad dignitatem abbatialem sufficientem ordinaverit et confirmaverit dictae sororis Catharinae, dominus Cistercii, in plenaria Ordinis potestate, approbavit, ratificavit et confirmavit, quibus sic, ut praemittitur, factis et ordinatis, praemissus commissarius per commissum suum praefatam sororem Catharinam in possessionem realem et actualem omnium spiritualium et temporalium eiusdem monasterii, praemisso ad cautelam absolutionis beneficio posuerit et instituerit, a qua sententia et institutione praefata soror Beatrix ad illum seu illos etc. appellavit, super quibus differentibus terminandis praefatus dominus Cistercii requisitus, plenaria Ordinis et Capituli generalis auctoritate fungens, commissionem destinavit abbati de Petra, s. th. pr., cum potestate se informandi super praemissis et iuribus partium, et debita informatione habita, sententiandi ac illam earumdem, quae potius ius haberet, veram abbatissam pronuntiandi et declarandi, rebellesque secundum demeritorum exigentiam puniendi, in plenaria potestate sibi commissa, ipseque autem commissarius de Petra multiplices fecerit processuum involutiones, sententiamque talem qualem contra et adversus dictam sororem Catharinam dederit et protulerit, a qua gravatam se sentiens ipsa soror Catharina merito ad praefatum generale Capitulum appellaverit et provocaverit, appellationemque suam cum toto processu signis manualibus notariorum publicorum sufficienter, ut videtur, munito, ad dictum Capitulum transmiserit, quod et facere curavit diligenter praefata soror Beatrix, Capituli sententiam humiliter implorans. Praesens generale Capitulum, visis et diligenter inspectis et examinatis omnibus et singulis videndis et inspiciendis in iuribus partium, praemissam sententiam dicti abbatis de Sancta Fide commissarii, ut dictum est, qua praetensam electionem dictae sororis Guillermae, translationemque vocum suarum in dictam sororem Beatricem Cerdam, errorem suum corrigendo, irritavit, cassavit et annullavit, dictamque sororem Catharinam Roys, sic, ut praemittitur, electam instituit, veram abbatissam eiusdem monasterii de Casuis, et confirmavit in forma et secundum suum tenorem, confirmat, ratificat et approbat in plenaria Ordinis potestate, supplendo omnes et singulos defectus, si qui forte intervenerint, sive in forma eletionis [electionis ] sive in materia, declaransque ipsam sororem Catharinam fore et esse veram et indubitatam abbatissam eiusdem monasterii de Casuis, expresse mandando sub poenis excommunicationis latae sententiae praecipiendo omnibus et singulis eiusdem monasterii de Casuis regularibus personis, quatinus eamdem sororem Catharinam tamquam suam et dicti monasterii veram et indubitatam abbatissam et pastricem suscipientes, eidem in omnibus et per omnia secundum nostrae religionis saluberrima instituta humiliter pareant et obediant, praefatis sororibus Guillermae et Beatrici ac omnibus eisdem super hoc adhaerentibus, sub eadem poena excommunicationis latae sententiae, perpetuum silentium imponendo, expresse etiam mandantes et in virtute salutaris obedientiae abbati de Populeto praecipiendo, quatinus quamcito commode fieri poterit, ad dictum monasterium de Casuis personaliter se transferens omnia et singula praemissa debitae executioni demandet, aut per alterum abbatem eiusdem Ordinis, quem loco sui ad hoc substituere poterit, demandari procuret, non obstantibus oppositionibus vel appellationibus quibuscumque, invocando ad praemissa et quodlibet praemissorum, si opus fuerit, auxilium brachii saecularis, in eadem plenaria Ordinis potestate. [ALIAE DIFFINITIONES] 20.   Reformationem monasterii Beatae Mariae de Casuis, et morum honestatem personarum eiusdem, generale Capitulum summe desiderans, statuit et ordinat, quod de cetero in ipso monasterio per omnes et singulas dicti monasterii regulares personas uniformitas, et Ordinis honestas, tam in indumentis, ligaturis, quam in modo vivendi, indissimulanter observetur. Insuper inhibet sub censuris Ordinis idem Capitulum omnibus dicti monasterii regularibus personis, ne quovismodo praesumant ad alia Ordinis monasteria transire absque expressa abbatissae licentia et beneplacito ; praeterea praecipit idem Capitulum sub excommunicationis poena, cuius absolutionem reservat patri abbati, personis regularibus contra voluntatem modernae abbatissae bona abbatissae et priorissae defunctarum detinentibus, quatinus infra tempus debitum ipsis praefigendum dicta bona aut eorum valorem abbatissae restituere non omittant ; idcirco certis de causis dictum Capitulum deponit ab officio procuratoris Martinum de Val, modernum dicti monasterii procuratorem, alias per ipsum Capitulum institutum et ordinatum in ipso procuratoris officio, praecipiens abbatissae, quatinus ex sanioris partis consilio suarum religiosarum alius institutatur et ordinetur. Item, ad evitandum inconvenientia maiora et discordias, quae oriri possent, occasione abbatialis dignitatis nuper praetensae per sororem Beatricem in ipso monasterio, praecipit et mandat idem Capitulum abbati de Populeto, quatinus si expediens iudicaverit, ipsam a dicto monasterio eliminet, et ad suum monasterium remittat, et haec in plenaria Ordinis potestate. 21.   Generale Capitulum damnabiles et excessivas inobedientias, rebelliones et pertinaces resistentias per religiosos monasterii Firmitatis super Gronam suae salutis et votorum per eos emissorum immemores, domino Cistercii, s. th. pr. et ipsius monasterii Firmitatis patri abbati immediato, et totius huius religionis supremo capiti, quod criminis non parum gravitatem auget, factas et procuratas, similiter et quamdam abusivam et frivolam postulationem per eosdem de Firmitate de persona fratris Ioannis de Thoulosan, monachi nigri, nuper contra Ordinis statuta et regulares ipsius observantias, absque debito praesidente factam, non sine lacrimosis doloribus audiens et in suis filiis sustinere non valens, ipsos sic enormiter ab aequitatis via aberrantes et declinantes, conspiratores et excommunicatos reputat, declarat et pronuntiat ; illam talem qualem postulationem, contra totius rationis aequitatem et nostrae religionis privilegia ac ordinationes factam, irritando, cassando et penitus annullando, omnibus et singulis Ordinis abbatibus districte in virtute salutaris obedientiae et sub excommunicationis latae sententiae poena praecipiendo, quatinus omni dissimulatione et excusatione semotis, eosdem de Firmitate monachos, huius pestiferi sceleris auctores culpabiles tamquam conspiratores et excommunicatos publicent et denuntient per suarum patentium litterarum affixionem ad valvas eiusdem monasterii Firmitatis, et omnium ecclesiarum et locorum aliorum publicorum ubicumque opus fuerit. Et eorumdem conspiratorum magis culpabiles strictis carceribus in pane doloris et aqua tristitiae, usque ad nutum Capituli generalis mancipent et detineant ; alios autem secundum nostri Ordinis statuta, invocato in praemissis omnibus, si opus fuerit, auxilio brachii saecularis, secundum suorum exigentiam delictorum taliter quod aliis cedat in exemplum, puniant et corrigat, potestatem et auctoritatem eosdem de Firmitate monachos sic excommunicatos et conspiratores, cum contriti et poenitentes ad Ordinis obedientiam redierint, eidem domino Cisterciensi aut per eumdem deputandis committentes, in plenaria Ordinis potestate. 22.   Abbati de Ardorello committitur per Capitulum generale quod, quamprimum fieri poterit, se personaliter transferat ad monasterium de Villalonga, et absque dissimulatione se informet, si frater Petrus Rovas, dicti monasterii professus, teneat quamdam grangiam ipsi monasterio pertinentem contra voluntatem sui abbatis, et si ita invenerit, ipsum omnino privet regimine illius grangiae, eidem sub censuris Ordinis praecipiendo ne deinceps grangiam illam teneat, aut in ea residentiam quamcumque faciat, quinimo idipsa grangia dispositioni abbatis et conventus ex integro restituatur ; verum quoniam ad aures dicti Capituli pervenit dictum fratrem sic tenuisse ipsam grangiam contra sui abbatis voluntatem, nullum censum aut emolumentum quodcumque monasterio solvendo, eidem abbati de Ardorello expresse mandat et praecipit, ut bona quaecumque apud dictum fratrem Petrum invenerit, ne deinceps vitio proprietatis laboret, dicto abbati suo realiter tradat, compellendo sive per carceres sive per alia quaecumque media dictum fratrem Petrum ad continue residendum in monasterio et per omnia obediendum suo abbati, in plenaria Ordinis potestate. 23.   Abbati de Lutzella per generale Capitulum committitur, ut quam primum commode poterit, ad monasterium de Capella, Constantiensis dioecesis, quod, ut idem Capitulum generale intellexit, propter defectum reformationis, in spiritualibus et temporaralibus [temporalibus], plurimum a rectitudine regulae deviat, personaliter accedat, ibidemque auctoritate totius Capituli generalis et Ordinis instituta regularia invenerit reformanda, visitanda, corrigenda et emendanda, etc. ; seque informet super causis emissionis et informandi de neglectis fratris Ulrici Toler, quod idem frater Ulricus conquestus est ante septem annos abbas et conventus dicti monasterii de Capella emiserunt ad quinquennium, quo elapso, usque modo eum assumere renuentes, in exilio degere et per mundum vagari in scandalum Ordinis et suae salutis interitum coegerunt, informationeque facta, si casus… non pervenerit, praedictos abbates et conventum cogat eumdem fratrem Ulricum se conventui suo associandum, si non aliter invenerit, iudicet et disponat, prout conscientia dictaverit iudicandum et disponendum, in plenaria, etc. 24.   In primis, ut omnia in pace incipiant et in pace terminentur, statutum est prima die Capituli ante omnia, ut die sequenti fiat solemnis, devota et religiosa processio per claustrum Cistercii omnibus ibidem devote Altissimum orantibus pro pace, concordia et unitate regum, principum ac dominorum, praesertim illorum, in quorum dominiis situata sunt monasteria Ordinis nostri. COMMISSIONES 25.   Volens Capitulum generale omnia quae fiunt in Ordine esse ordinata ad laudem Dei, aedificationem fidelium et salutem animarum, imponendo finem clamoribus, qui ad eius aures pervenerunt ex malo regimine monasteriorum existentium in ducatu Bavariae, committendo mandat et praecipit abbati de Campo principum, quod in plenaria auctoritate Capituli intimet, praecipiat et ordinet omnibus abbatibus existentibus in dominiis domini ducis Bavariae habentibus visitationem seu filiationem in illo ducatu, ut omnia monasteria utriusque sexus in eodem ducatu existentia visitent diligenter, et secundum disciplinam regularem reforment infra tempus ab eo determinandum et praefigendum, prout opportunum iudicaverit, quod si negligentes reperti fuerint, ipse de Campo principum in plenaria Ordinis potestate visitet, ordinet et reformet ipsa monasteria absque tamen praeiudicio iurisdictionis patrum abbatum. 26.   Cum monachis monasterii de Bellavalle, Capitulum generale misericorditer agere volens, committit abbati de Charitate, ut eorum quemlibet in foro conscientiae possit pro semel ab omnibus peccatis, casibus et excommunicationum sententiis, ipsi Capitulo generali reservatis, poenitentiam salutarem secundum casuum exigentiam eis iniungendo, professionem cuiusdam novitii profiteri volentis recipere, ac benedictionis munus ei conferendo reliquis monachis loci illius adiungere. 27.   Ad idem, cum abbate de Igniaco, commissario domini episcopi Cenomaniae pro omnibus et singulis utriusque sexus regularibus personis, sibi subditis et commissis quantum ad absolutionem. 28.   Ad idem, pro domino de Aceyo, pro monasterio de Balerna, pro semel. IUDICES 29.   Abbatibus de Caroliloco, de Regalimonte, s. th. pr., et de Vallibus Sernay, et eorum cuilibet per se et in solidum, tam coniunctim quam divisim, praesens generale Capitulum committendo praecipit, ut omnes et singulas utriusque sexus personas, tam abbates, abbatissas, quam eorumdem monasteria, quos et quae per testes fide dignos, instrumenta, litteras, acta, obligationes seu alia quaecumque legitima documenta, invenerint abbati et conventui monasterii de Valle Beatae Mariae, aut singulis eiusdem loci personis debite teneri et obligatos seu obligata esse in quibuscumque pecuniarum summis seu aliis redditibus aut quibuscumque bonis aut debitis, seu iniuste detinentes, ad eisdem plenarie, realiter et de facto satisfaciendum astringant et compellant in plenaria Ordinis potestate, etiam cassando et annullando omnes et singulos tractatus per abbates et conventus dicti monasterii indebite et absque Capituli generalis licentia factos. 30.   Ad idem, abbatibus de Tribus fontibus, de Longovado et de Bullencuria, pro domino Claraevallensi et suo monasterio. 31.   Praesens generale Capitulum committit abbati Claraetumbae in Polonia visitationem personarum Ordinis, et reformationem studentium in Universitate Cracoviensi, secundum privilegia a Sancta Sede Apostolica suis praedecessoribus alias indulta et concessa, cum potestate compellendi abbates regni Poloniae ad mittendum ad dictam Universitatem Cracoviensem religiosos et scolares suos cum provisione decenti, non obstante diffinitione alias data abbati Veteris cellae, quam non intendit vigorem habere in praefato Poloniae regno. 32.   Quod, proh dolor ! ad praesentis generalis Capituli aures devenit, quod frater Ioannes Billon, monasterii de Elancio, inimico humani generis suadente falsam fecit aut fieri procuravit monetam, in dedecus nostri Ordinis et suae salutis pergrande praeiudicium : idem generale Capitulum graviter ferens districte praecipit et mandat in virtute salutaris obedientiae, ac sub excommunicationis poena abbati dicti monasterii de Elancio, deinde omnibus Ordinis abbatibus et eorum cuilibet, quatinus exactam faciant, vel aliter eorum faciat diligentiam, dictum fratrem Ioannem Billon capiendi vel capere faciendi ubicumque fuerit, ut sumptibus dicti monasterii districtis mancipetur carceribus, cum pane doloris et aqua tristitiae, usque ad nutum ipsius generalis Capituli. 33.   Attentis temporum discriminibus et guerris in partibus Ungariae vigentibus, praesens generale Capitulum benigne dispensat cum abbate in Lubens, ut ad quinquennium a via Capituli et solutione contributionum excusetur. 34.   Visitationem et reformationem et morum correptionem monasterii monialium Felicis vallis, abbati de Campo principum praesens generale Capitulum committit, in plenaria Ordinis potestate, eidem conferens facultatem confessiones personarum regularium audiendi et easdem in foro conscientiae ab omnibus casibus, sententiis excommunicationum, et peccatis Capitulo reservatis, cum poenitentia salutari absolvendi, in eadem Capituli generalis plenaria potestate. 35.   Generale Capitulum praecipit et mandat abbati de Sancto Sulpitio, quatinus per censuras Ordinis compellat fratrem Humbertum de Ferramentio, monasterio Altaecumbae, ad solvendum realiter et cum effectu summam 15 flor. monetae Sabaudiae domino Ioanni Francisci sacerdoti, in qua quidem summa ipse frater Humbertus legitime dicitur obligari eidem domino Ioanni, ut patet per quamdam cedulam papiream manu sua signatam, ut dicitur, de data 16 iunii anni Domini 1456, in plenaria Ordinis potestate. 36.   Pensata corporis invaletudine et antiquitatis fractione et infirmitatum gravi multiplicatione abbatis de Candelio, qua praepediente non videtur ad Capitulum posse venire, quare eius supplicationibus misericorditer favens Capitulum generale ipsum excusat et excusatum vult esse ad triennium, ne ad dictum Capitulum proficisci compellatur. 37.   Benigno favore respiciens generale Capitulum supplicationem abbatissae de Valle Nostrae Dominae annuit et concedit, quod illa camera quae vocatur gloriette in illo monasterio situata, quam ipsa possidebat et in ea habitabat, antequam abbatiali dignitate fungeretur, perpetuo remaneat cum pertinentiis domus abbatialis. 38.   Per generale Capitulum committitur abbati de Alna, quod ad monasterium de Vivinis se transferens diligenter, sollicite et prudenter se informet super vita, moribus, conversatione et honestate sororis Mariae Lombarde, eiusdem monasterii professae, et si invenerit eam monasterio inutilem, aliarum conturbatricem, et talem quod merito expelli debeat, ipsam ad aliud regulare nostri Ordinis monasterium transferat expensis sui monasterii, si vero aliter invenerit, sive nunc sit in monasterio sive extra, praesentiam monasterio iudicaverit utilem, ipsam ibidem manere faciat, taliterque agat ut, si possit, et pacis unitatem et disciplinae observantiam inter se teneant, et ad hoc in plenaria Capituli potestate. 39.   Abbati de Altasylva committit generale Capitulum, quatinus omnes et singulas Ordinis personas, tam abbates quam religiosos, quos invenerit abbati et conventui monasterii de Belloprato Metensi, in aliquibus pecuniarum summis, aut aliis quibusdam bonis debite obligatas, ad integraliter solvendum et satisfaciendum per censuras Ordinis compellat, in plenaria Ordinis potestate. 40.   Ad idem, committitur abbatibus de Aceyo, s. th. pr., de Caroliloco et de Bethania, et eorum cuilibet per se et in solidum, pro domino de Charitate. 41.   Ad idem, pro domino Caroliloci et de Longovado, et eorum cuilibet, pro monasterio de Ursicampo. 42.   Audita querimonia abbatis monasterii Beatae Mariae de Briostello, alias de Lanneyo in dioecesi Belvacensi, super eo quod dicebant multos et varios contractus per eorum praedecessores fuisse factos et passatos cum pluribus personis in traditionibus terrarum et aliarum possessionum dicti monasterii in emphiteosim, et sub annuo et perpetuo censu, contra *Benedictinam* et alias nostrae religionis institutiones, absque suorum superiorum licentia, assensu et approbatione, imo et in magnum ipsius monasterii de Lanneyo praeiudicium, damnum et gravamen, requirentes super hoc relevari dictos contractus et traditiones penitus et totaliter revocari et annullari, super iuramentis, si quae super hoc facta fuerint, secum dispensari ; praesens generale Capitulum abbatibus de Caroliloco et de Belloprato Belvacensi, et eorum cuilibet committit, ut districte super huiusmodi se informent, seu alter ipsorum informet, et quidquid repererint proximo generali Capitulo fideliter verbo aut suis scriptis authenticis referant. 43.   Tractatum passatum et initum inter abbatem et conventum monasterii de Fontanis albis, et illustrem comitem de Dunoys, de et super iure prioratus leprosariae Castri reginaldi, ac aliis in praedictis litteris, quibus haec praesens annectitur diffinitio, contentis, praesens generale Capitulum super hoc per abbatem Curiae Dei Ordinis commissarium, debite et sufficienter informatum de eius utilitate, confirmat et secundum formam et tenorem ipsius ratificat et approbat. 44.   Ad idem, pro monasterio de Eleemosina, de et super tractatu facto et inito inter abbatem et conventum ipsius monasterii de Eleemosina, et magistrum Dyonisium Chenu, de emptione cuiusdam domus Blesis situatae. 45.   Ad instantiam illustrissimi Ludovici comitis palatini, superioris inferiorisque Bavariae ducis, praesens generale Capitulum abbati de Campo principum committendo, mandat et praecipit, quatinus ad monasterium sanctimonialium Felicis vallis personaliter se transferat, ipsum visitando, reformando, corrigendo, instituendo, et destituendo, prout expedire viderit, in capitibus et in membris, in spiritualibus et temporalibus, quaecumque viderit, et fuerint ibi secundum Deum et nostri Ordinis regularia statuta visitanda, etc. ; computationes etiam earumdem audiendo, approbando vel reprobando, confessionesque dum requisitus fuerit audiendo, et easdem ab omnibus sententiis excommunicationum, peccatis et casibus Capitulo generali reservatis absolvendo in plenaria Ordinis potestate, praesenti diffinitione usque ad quinquennium duratura ; datum, etc. * * * 46.   Ad instantiam, etc. fratri Ioanni, religioso monasterii de Campo principum expresse professo, idem Capitulum concedit, quatinus in monasterio sanctimonialium Felicis vallis residentiam faciat, regularem observantiam per commissarios Ordinis laudabiliter institutam observando et observari faciendo. 47.   Capitulum generale propter bonam religionem ad ipsum per fide dignos delatam et deductam de bona et religiosa conversatione et scolastico profectu fratris Nicolai Bonexeau, religiosi professi monasterii Beatae Mariae de Villanova, actu studentis in collegio Sancti Bernardi Parisiensis, in facultate theologica et in eadem baccalarii formati, praesens ratificat et confirmat diffinitionem anno elapso factam per quam eidem baccalario assignabantur annuatim 15 franci super monasterio de Nigro monasterio percipiendi usque ad gradum doctoratus in eadem facultate inclusive, ad quem quidem gradum doctoratus ut liberum et voluntarium suum tempus advenerit, non obstante quadam clausula eiusdem praeteritae diffinitionis in gravamen edita ascendere et promoveri valeat. Idem Capitulum benigne annuit et concedit, eumdem scolarem et baccalarium hortando et monendo, quatinus de bono in melius semper proficere et laborare studeat in scientia et moribus proficiendo ; huius diffinitionis executionem abbatibus de Begar et de Precibus et de Caroliloco, s. th. pr., et eorum cuilibet et in solidum committendo, in plenaria Ordinis potestate. 48.   Per generale Capitulum committitur abbatibus de Novocastro et de Alba dominorum coniunctim, quod se transferentes ad monasterium de Mulbrunna se informent sollicite et diligenter, super quadam permutatione certorum bonorum immobilium usque ad valorem sexcentorum florenorum ascendentium usque ad supradictam summam, et quidquid repererint, diligenter scriptis commendando sufficienter informent proximum generale Capitulum. 49.   Appellationem per abbatem de Loco Dei Ruthenensi emissam, ratione monitionis sibi factae sub poena excommunicationis per abbatem de Candelio, visitatorem et reformatorem in provinciis Bituricensi et aliis multis, ut mitteret unum scolarem ad Universitatem cum suis provisionibus Tolosanam, ad plenum attendens generale Capitulum, mandat abbati de Calercio, s. th. pr., quatinus eidem abbati de Loco Dei ordinationem istam et diffinitionem, quamprimum commode fieri poterit, denuntiet et ad integrum executioni demandet, sub eisdem poenis eidem expresse praecipiendo auctoritate dicti Capituli generalis, ut infra Pascha proximum quamdam bullam seu indultum apostolicum, ut fertur, ab eodem contra Ordinis statuta ad hos fines impetratum, declarat esse irritam ac nullam, certis ex rationibus ad hoc moventibus, eidem praecipiens sub excommunicationis latae sententiae poena, quatinus infra 30 dies ab intimatione huius ordinationis mittat et teneat unum scolarem in Universitate Tolosana, qui omisso iuris studio artes et theologiam solum studeat expresse, qui indissimulanter transmittat faciatque ad manus eiusdem domini Cisterciensis perveniat, alias noverit se sententiam praemissam praefato termino elapso incurrisse. 50.   Ad instantiam et humilem supplicationem abbatis de Signiaco, qui emendationis fratris Stephani Orguenault, religiosi de Pietate, testimonium perhibuit, Capitulum favorabiliter dispensat super inhabilitate et irregularitate, quam ipse Stephanus incurrit eucharistiae sacramentum in sententia excommunicationis et apostasiae celebrando, ipsum ad omnes actus, officia, gradus et dignitates, seclusa abbatiali dignitate, rehabilitando. 51.   Abbatibus de Claraprovincia et de Szuleor [Sulejow] per generale Capitulum praecipitur in virtute salutaris obedientiae, quatinus quamprimum poterit personaliter accedant ad monasterium Wanchocense, et ibidem, si opus fuerit, se debite et diligenter informent de et super articulis praesenti diffinitioni annexis, nisi prius sufficienter fuerint informati dictum monasterium visitando et reformando in capite et in membris, in spiritualibus et temporalibus, et informatione habita terminent et sententient, in plenaria Ordinis potestate, etiam abbatem dicti monasterii, si sua exigant demerita ab abbatiali dignitate deponendo, et loco sui de alia Ordinis persona sufficienti et idonea, secundum Ordinis statuta, providendo. 52.   Attendens Capitulum generale tenuitatem monasteriorum filiationis Trium fontium, benigno favore eidem compatitur, nolens eam super missione studentium onerare, abbatum ipsius inclinatum precibus, statuit, mandat et sub poena excommunicationis latae sententiae praecipit, committendo abbati de Igniaco, quatinus abbatem Trium fontium et omnes alios abbates compellat sub censuris Ordinis ad mittendum Parisiis duos scolares infra festum Paschae proxime futurum ad collegium Sancti Bernardi, cum provisionibus sufficientibus et necessariis sub hac forma, videlicet quod monasteria de Aureavalle, de Castellione, de Caherio coniunctim faciant unum scolarem, et eidem providebunt, monasteria de Tribus fontibus, de Altofonte, de Monasteriis in Argona et de Cheminione unum alium, cui similiter providebunt secundum taxam et dispositionem ipsius abbatis de Igniaco, attentis valore dictorum monasteriorum, in plenaria Ordinis potestate. 